กรณีศึกษา TASCO ร่วง 2 ฟลอร์ติด เพราะซื้อน้ำมัน จากเวเนซุเอลา
มาตรการคว่ำบาตรล่าสุดของสหรัฐอเมริกาต่อเวเนซุเอลา คือห้ามไม่ให้บริษัทในยุโรปและเอเชีย ซื้อขายน้ำมันดิบกับเวเนซุเอลา  เรื่องนี้ ทำให้ TASCO ผู้ผลิตยางมะตอยรายใหญ่ของไทย มีมูลค่าบริษัทหายไปเป็นหมื่นล้านบาท ในเวลาเพียง 2 วัน
16 ก.ย. 2563

กรณีศึกษา TASCO ร่วง 2 ฟลอร์ติด เพราะซื้อน้ำมัน จากเวเนซุเอลา /โดย ลงทุนแมน
มาตรการคว่ำบาตรล่าสุดของสหรัฐอเมริกาต่อเวเนซุเอลา
คือห้ามไม่ให้บริษัทในยุโรปและเอเชีย ซื้อขายน้ำมันดิบกับเวเนซุเอลา
เรื่องนี้ ทำให้ TASCO ผู้ผลิตยางมะตอยรายใหญ่ของไทย
มีมูลค่าบริษัทหายไปเป็นหมื่นล้านบาท ในเวลาเพียง 2 วัน
ทำไม TASCO ถึงได้รับผลกระทบจากเรื่องนี้
แล้วน้ำผลไม้ TIPCO มาเกี่ยวโยงกับเรื่องนี้ได้อย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ก่อนอื่นเรามารู้จัก บริษัท ทิปโก้แอสฟัลท์ จำกัด (มหาชน) หรือ TASCO กันก่อน
TASCO ก่อตั้งขึ้นในปี 2522 โดยทำธุรกิจหลักคือ ผลิตและจำหน่ายผลิตภัณฑ์ยางมะตอยสำหรับสร้างและซ่อมแซมถนน โดยสินค้าของบริษัทมีการขายทั้งในไทยและต่างประเทศ
ปัจจุบัน TASCO มีส่วนแบ่งตลาดยางมะตอยเป็นอันดับ 1 ในประเทศไทย
โดยรายได้ทุกๆ 100 บาทของบริษัท มาจาก
ธุรกิจผลิตภัณฑ์ยางมะตอย และผลิตภัณฑ์ที่เกี่ยวข้องกับปิโตรเลียม 98 บาท
ธุรกิจอื่น คือ ธุรกิจเดินเรือ 2 บาท
หมายความว่า รายได้เกือบ 100% ของ TASCO มาจากธุรกิจผลิตภัณฑ์ยางมะตอย และผลิตภัณฑ์ที่เกี่ยวข้องกับปิโตรเลียม
ปัจจุบัน โรงกลั่นยางมะตอยหลักของ TASCO 
อยู่ในเขตอุตสาหกรรมตรังกานู อำเภอกิมามัน ในประเทศมาเลเซีย
โดยปริมาณการผลิตยางมะตอยจากโรงกลั่นแห่งนี้ 
มีสัดส่วนถึง 50% ของปริมาณยางมะตอยทั้งหมดที่ TASCO ผลิตได้ในแต่ละปี
ที่น่าสนใจคือ 90% ของปริมาณน้ำมันดิบซึ่งเป็นวัตถุดิบในการกลั่นยางมะตอยที่ใช้ในโรงกลั่นแห่งนี้ ถูกนำเข้ามาจากบริษัทน้ำมันแห่งชาติของเวเนซุเอลาหรือ Petróleos de Venezuela, S.A. (PDVSA)
สาเหตุของการนำเข้าน้ำมันจากเวเนซุเอลา
เนื่องจากน้ำมันดิบของที่นี่เหมาะสมในการนำมากลั่นเป็นยางมะตอย
และน้ำมันดิบจากเวเนซุเอลายังมีราคาถูก เมื่อเทียบกับน้ำมันดิบจากแหล่งอื่น
พูดง่ายๆ ก็คือ การนำเข้าน้ำมันดิบจากเวเนซุเอลา จะช่วยทำให้ TASCO มีความสามารถในการทำกำไรได้ดีกว่าน้ำมันดิบจากแหล่งอื่น
อย่างไรก็ตาม ความเสี่ยงของเรื่องนี้คือ
TASCO พึ่งพาปัจจัยการผลิตจากแหล่งเดียวในสัดส่วนที่สูงเกินไป
แล้วสิ่งที่ TASCO ไม่อยากให้เกิดขึ้น มันก็เกิดขึ้นจริงๆ..
หลายปีที่ผ่านมา เวเนซุเอลา ถูกสหรัฐอเมริกา คว่ำบาตร
เนื่องจากรัฐบาลของเวเนซุเอลา เพิกเฉยต่อความเป็นประชาธิปไตยของประเทศ
และล่าสุด สหรัฐอเมริกาก็ได้ยกระดับการคว่ำบาตรขึ้นจากเดิม
โดยร้องขอให้บริษัทในยุโรปและเอเชีย หยุดการซื้อขายน้ำมันดิบกับเวเนซุเอลา
เพื่อตัดแหล่งรายได้หลักของเวเนซุเอลา
โดยมาตรการนี้ จะมีผลตั้งแต่เดือนพฤศจิกายน 2563 เป็นต้นไป
ถ้าบริษัทไหนไม่ทำตาม บริษัทนั้นก็จะถูกคว่ำบาตรจากประเทศสหรัฐอเมริกา
แน่นอนว่า หนึ่งในคนที่ได้รับผลกระทบจากมาตรการนี้
ก็คือ TASCO ที่มีการนำเข้าน้ำมันดิบจากเวเนซุเอลา
ซึ่งทาง TASCO ได้รับคำเตือนจากสถานทูตสหรัฐอเมริกามาตั้งแต่เดือนมกราคม 2563
หลังจากนั้นในเดือนสิงหาคม ก็ถูกร้องขอจากกระทรวงการต่างประเทศ สหรัฐฯ อีกครั้ง
และแน่นอนว่า ถ้า TASCO ยังฝืนนำเข้าน้ำมันดิบจากเวเนซุเอลาต่อไป
ก็จะถูกคว่ำบาตรจากทางสหรัฐฯ ด้วย
พอเรื่องเป็นแบบนี้ จึงทำให้ TASCO ต้องประกาศปิดโรงกลั่นยางมะตอยในมาเลเซียชั่วคราว
จนกว่ามาตรการนี้ของสหรัฐฯ จะถูกยกเลิก
หรือจนกว่า TASCO จะสามารถจัดหาน้ำมันดิบจากแหล่งอื่นมาทดแทนได้
เรื่องนี้ ทำให้เมื่อวันที่ 14 กันยายน ที่ผ่านมา
ราคาหุ้นของ TASCO เปิดร่วงลงทันที 15%
 
ซึ่งตลาดหลักทรัพย์กำหนดให้เป็นราคาที่เปลี่ยนแปลง บวกและลบ 15% จากวันก่อนหน้า เป็นราคาที่สูงสุด และต่ำสุดที่ซื้อขายกันได้ หรือ เราเรียกกันว่า ซิลลิง (CEILING) และ ฟลอร์ (FLOOR)
ซึ่งแปลว่า TASCO ร่วงติดฟลอร์ มีแต่คนอยากขายไม่มีคนอยากซื้อ
ต่อมาวันที่ 15 กันยายน ราคาหุ้นของ TASCO ก็ร่วงติดฟลอร์ ลบ 15% อีกครั้งจากวันก่อนหน้า
และในวันนี้ วันที่ 16 กันยายน ราคาหุ้นของ TASCO ก็ลบอีก 8% จากวันก่อนหน้า
รวมทั้งหมดคิดเป็นมูลค่าที่หายไปประมาณ 12,000 ล้านบาท หรือ -33% ภายใน 3 วัน
ซึ่งผู้ที่ได้รับผลกระทบจากเรื่องที่เกิดขึ้นนี้อีกรายหนึ่ง
ก็คือ ผู้ถือหุ้นใหญ่ของ TASCO อย่าง “TIPCO”
ซึ่ง TIPCO หรือ บริษัท ทิปโก้ฟูดส์ จำกัด (มหาชน)
ก็คือผู้ผลิตน้ำผลไม้พร้อมดื่มรายใหญ่ในไทย
ที่เป็นผู้ถือหุ้นใหญ่อันดับที่ 2 ของ TASCO
โดย TIPCO ถือหุ้นของ TASCO จำนวน 369.8 ล้านหุ้น
คิดเป็น 23.43% ของจำนวนหุ้นทั้งหมดของ TASCO
สรุปแล้ว ไม่รู้ว่าเรื่องนี้จะจบลงอย่างไร
แต่เหตุการณ์นี้เป็นกรณีศึกษาให้เราเป็นอย่างดี สำหรับการบริหารความเสี่ยงในเรื่องการพึ่งพาวัตถุดิบจากรายเดียว
ในวันที่เรา Enjoy กับวัตถุดิบที่เหมือนจะคุ้มค่าที่สุดเพียงแหล่งเดียว
แต่ถ้ามีวันใดวันหนึ่ง วัตถุดิบแหล่งนั้นมีปัญหา
มันก็จะกลายเป็นไม่ Enjoy เหมือน TASCO ในวันนี้..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-แบบฟอร์ม 56-1 ปี 2562, บริษัท ทิปโก้แอสฟัลท์ จำกัด (มหาชน)
-รายงานประจำปี 2562, บริษัท ทิปโก้แอสฟัลท์ จำกัด (มหาชน)
-
-รายงานประจำปี 2562, บริษัท ทิปโก้ฟูดส์ จำกัด (มหาชน)
-
-